
Ομιλία του Αντιπροέδρου της Βουλής των Ελλήνων κ. Αθανάσιου Μπούρα στην Ευρωπαϊκή Διάσκεψη Προέδρων Κοινοβουλίων κρατών-μελών του Συμβουλίου της Ευρώπης


Θέμα: Resilient Democracies: united against hybrid threats (Ανθεκτικές δημοκρατίες: Ενωμένες κατά των υβριδικών απειλών)

Αξιότιμη κυρία Πρόεδρε της Κοινοβουλευτικής Συνέλευσης,
Αγαπητή Γενική Γραμματέα, 
Αγαπητοί συνάδελφοι,
Κυρίες και κύριοι,

Είναι ιδιαίτερη τιμή για μένα να εκπροσωπώ τη Βουλή των Ελλήνων στη σημερινή Ευρωπαϊκή Διάσκεψη των προέδρων των κρατών-μελών του Συμβουλίου της Ευρώπης.
 
Η Ελλάδα παραμένει προσηλωμένη στην προάσπιση των τριών καταστατικών πυλώνων του Οργανισμού ήτοι των ανθρωπίνων δικαιωμάτων, του κράτους δικαίου και της δημοκρατίας. 

Το θέμα μας,  «Ανθεκτικές Δημοκρατίες: Ενωμένες απέναντι στις Υβριδικές Απειλές» συνιστά μια κατεπείγουσα ευρωπαϊκή πολιτική προτεραιότητα. 
Οι απειλές αυτές εξελίσσονται ραγδαία, ειδικά στο ψηφιακό περιβάλλον, με τη χρήση νέων τεχνολογιών και της Τεχνητής Νοημοσύνης.

Δεν αντιμετωπίζουμε πλέον μόνο παραδοσιακές μορφές πίεσης. Αντιμετωπίζουμε κυβερνοεπιθέσεις, την εργαλειοποίηση των μεταναστευτικών ροών, στοχευμένες επιθέσεις σε κρίσιμες ψηφιακές και υποθαλάσσιες υποδομές, καθώς και τη συντονισμένη ξένη παρεμβατική χειραγώγηση της πληροφορίας. Ο στόχος τους είναι σαφής: η σταδιακή υπονόμευση της εμπιστοσύνης των πολιτών στους δημοκρατικούς θεσμούς.

Απέναντι σε αυτό το σκηνικό, η διαφύλαξη της εκλογικής ακεραιότητας βρίσκεται στον πυρήνα της άμυνας μας. 

Οι εκλογικές διαδικασίες πρέπει να προστατεύονται προληπτικά - όχι μόνο την ημέρα της κάλπης, αλλά σε ολόκληρο το περιβάλλον ενημέρωσης των πολιτών. Παράλληλα, οφείλουμε να προστατεύσουμε τους υποψηφίους, τους αιρετούς εκπροσώπους και τους δημοσιογράφους από τη διαδικτυακή κακοποίηση, τον εκφοβισμό και τις συντονισμένες εκστρατείες παρενόχλησης, διασφαλίζοντας έναν ανοικτό και πλουραλιστικό δημοκρατικό διάλογο.

Η αντιμετώπιση της παραπληροφόρησης απαιτεί μετάβαση από μια απλώς αντιδραστική στάση σε μια προληπτική προσέγγιση. Η κατάρριψη των ψευδών ισχυρισμών παραμένει απαραίτητη, αλλά δεν αρκεί. 




Χρειαζόμαστε έγκαιρη ανίχνευση, διαρκή επίγνωση της κατάστασης και πλήρη εφαρμογή του ευρωπαϊκού κανονιστικού πλαισίου:  της Πράξης για τις Ψηφιακές Υπηρεσίες για τη διαφάνεια των αλγορίθμων και την εποπτεία της πολιτικής διαφήμισης, της Πράξης για την Τεχνητή Νοημοσύνη και της Ευρωπαϊκής Πράξης για την Ελευθερία των Μέσων Ενημέρωσης.

Όσον αφορά την Τεχνητή Νοημοσύνη, η χρήση πλαστών βίντεο και εικόνων, καθώς και η αλγοριθμική χειραγώγηση, αποτελεί σοβαρή πρόκληση. Η ευρωπαϊκή μας προσέγγιση πρέπει να εγγυάται τη διαφάνεια, την ανθρώπινη εποπτεία, τη σαφή σήμανση του πολιτικού περιεχομένου που παράγεται από τεχνητή νοημοσύνη και την προστασία των θεμελιωδών δικαιωμάτων. 

Στόχος μας είναι να μετατρέψουμε την τεχνολογία αυτή σε εργαλείο δημοκρατικής άμυνας και όχι αδιαφανούς επικοινωνίας. Η Ελλάδα στηρίζει σθεναρά την Ευρωπαϊκή Ασπίδα Δημοκρατίας ως το συνολικό στρατηγικό πλαίσιο θωράκισης της Ένωσης, καθώς και το Ευρωπαϊκό Κέντρο Δημοκρατικής Ανθεκτικότητας ως τον επιχειρησιακό της πυλώνα. 

Το Κέντρο αυτό πρέπει να λειτουργεί ως συντονιστικός κόμβος έγκαιρης προειδοποίησης, τεχνικής υποστήριξης και ανταλλαγής τεχνογνωσίας σε πραγματικό χρόνο. Υπογραμμίζουμε, ωστόσο, ότι ο χαρακτήρας του πρέπει να παραμείνει συντονιστικός και συμπληρωματικός - και όχι εποπτικός - με απόλυτο σεβασμό στις εθνικές αρμοδιότητες και την εθνική ασφάλεια.

Παράλληλα, η τεχνολογική προσαρμογή δεν αρκεί αν δεν επενδύσουμε στη γνωσιακή και νοητική ανθεκτικότητα των κοινωνιών μας. Απαιτείται μια συνολική κινητοποίηση ολόκληρου του κράτους και της κοινωνίας, με τη συμμετοχή των πολιτών, της κοινωνίας των πολιτών, της ακαδημαϊκής κοινότητας και ιδίως των νέων. 

Με την ενίσχυση του ψηφιακού και πολιτικού γραμματισμού, δίνουμε στον ίδιο τον πολίτη τα εφόδια να αξιολογεί κριτικά την πληροφορία και να αντιστέκεται στη χειραγώγηση.

Στο πεδίο των μέσων ενημέρωσης, η δημοκρατία απαιτεί ελεύθερη και ανεξάρτητη δημοσιογραφία. Η ελληνική εμπειρία - με τη σύσταση Διϋπουργικής Ομάδας Εργασίας για την προστασία και την ασφάλεια των δημοσιογράφων, τη λειτουργία Παρατηρητηρίου κατά των καταχρηστικών αγωγών και την αποποινικοποίηση της απλής δυσφήμησης - αποδεικνύει την προσήλωσή μας στην προστασία της ελευθερίας του τύπου και της δημοκρατικής λογοδοσίας.

Τέλος, η δημοκρατική ανθεκτικότητα έχει μια καίρια εξωτερική και περιφερειακή διάσταση. Η δυναμική της Διεύρυνσης προς τα Δυτικά Βαλκάνια και τη Μεσόγειο αποτελεί στρατηγικό εργαλείο σταθερότητας. 



Απαιτείται συνεκτική, αξιακά θεμελιωμένη στρατηγική επικοινωνία, εστιασμένη στις ανάγκες των πολιτών, καθώς και στενή συνεργασία με περιφερειακούς και διεθνείς εταίρους, όπως το ΝΑΤΟ και ο Οργανισμός Ηνωμένων Εθνών. 

Η Ελλάδα, ως πυλώνας σταθερότητας στη Μεσόγειο, είναι έτοιμη να συμβάλει ενεργά στην μεταφορά τεχνογνωσίας και την ενίσχυση των ικανοτήτων κυβερνοασφάλειας στην ευρύτερη περιοχή.

Κυρίες και κύριοι,


Η αντιμετώπιση των υβριδικών απειλών απαιτεί αποφασιστικότητα, αλλά και μέτρο. Οφείλουμε να διασφαλίσουμε ότι τα μέτρα προστασίας δεν θα υπονομεύσουν τις ίδιες τις δημοκρατικές αρχές και τα δικαιώματα που καλούμαστε να υπερασπιστούμε. Η ισχύς των δημοκρατιών μας πηγάζει από τη διαφάνεια, την εμπιστοσύνη και την ενεργό συμμετοχή των πολιτών μας.


Σας ευχαριστώ πολύ.

